Germanicus

Germanicus Julius Caesar (24 Mei 15 v.C. - 10 Oktober 19) was 'n generaal van die Romeinse Ryk. Hy is in Rome, hedendaagse Italië gebore. Hy was Nero Claudius Drusus na sy pa, of Tiberius Claudius Nero na sy oom vernoem. Hy ontvang die titel Germanicus in 9 v.C., nadat dit postuum aan sy pa ter ere van sy oorwinnings in Germanië toegeken is.

Cassius Dio meld dat Germanicus 'n man was van die mees treffende fisiese skoonheid en eweneens edelste gees, en dat hy opvallend was vir sy verfyndheid sowel as sy daadkrag. Al was hy die dapperste teen die vyand, was hy buitengewoon sagmoedig jeens sy landgenote; en terwyl hy as bevelvoerder die grootste mag gehad het, het hy sy ambisies op die beskeie vlak van swakkeres gehou. Hy het hom nooit onderdrukkend teenoor sy onderdane, of op enige laakbare wyse teenoor Tiberius of met jaloesie teenoor Drusus (Tiberius se seun) gedra nie. Kortom was hy een van die min manne van alle tye wat nie teen die voorbestemming wat hul beskore was gesondig het, óf daardeur vernietig is nie. Alhoewel hy by etlike geleenthede die keiserlike mag kon inpalm, het hy geweier om dit te doen, ten spyte daarvan dat die soldate, en benewens ook die mense en die senaat hom dit sou vergun het.Cassius Dio, Romeinse Geskiedenis, Boek LVII

Met die dood van Germanicus was Keiser Tiberius en sy ma Livia baie bly, maar al die ander mense was diep bedroef. Sy dood het te Antiogië plaasgevind deur middel van 'n komplot wat deur Piso en Plancina gevorm is. Begrawe mensbeendere is in sy woonhuis gevind, en loodplate met vloeke en sy naam daarop is ook aan die lig gebring terwyl hy nog gelewe het. Dit is eindelik geoordeel dat gif die middel was om hom uit die weg te ruim weens die toestand van sy liggaam, en dié is in die Forum ingebring en aan almal voorgehou en uitgestal. Piso het later na Rome teruggekeer en is deur Tiberius self voor die senaat gedaag op aanklag van moord, en het hierdeur gepoog om homself te distansieer van die agterdog dat hy, Tiberius, die aanstigter daarvan was. Piso het egter uitstel van sy verhoor bekom en die respyt benut om selfmoord te pleeg.

Volgens Cassius Dio het Tiberius tot op hierdie tydstip baie uitstekende dinge gedoen en slegs enkele foute begaan; maar nou, toe hy nie meer vir Germanicus as mededinger gehad het nie, omgeslaan na presies die teenoorgestelde van sy vorige optrede.

Nageslag
duimnael|regs|Model van die praetorium te Colonia Claudia wat die grootste gebou in die Rynland sou word. Dit is oor eeue heen uitgebrei op die ligging van die aanvanklike goewerneursresidensie.
Germanicus het by sy dood drie seuns en drie dogters nagelaat. Aan elkeen van die seuns is in die testament van Augustus die naam Caesar toegeken. Die oudste hiervan, Nero (nié die latere keiser nie), het omtrent hierdie tyd die toga virilis aangeneem. Gaius die jongere sou die latere Keiser Caligula word. Drusus Caesar het vinnige politieke opgang gemaak en konsulskappe beklee. Hy kon 'n Pannoniese legioen-muitery onderdruk, maar sou uiteindelik 'n slagoffer van politieke intrige word. Hy het omstreeks 33 n.C. in die tronk gesterf, na bewering vergiftig deur sy gade Livilla en Sejanus, wat mededingers vir die opvolging sou wou uitskakel.

In 15 n.C. is vir Germanicus 'n dogter in 'n legioenskamp aan die Rynoewer gebore. Germanicus was ten tye in 'n stryd met die barbare gewikkel, met die doelwit om die verlore arende van Varus te herwin. Dié dogter staan in die geskiedenis as Agrippina die jongere bekend. Sy was die kleindogter van Augustus se getroue luitenant Marcus Agrippa, en benewens 'n kleindogter deur aanneming van Keiser Tiberius.

Haar ander grootvader was Drusus die ouere wat in 9 v.C. in Germania Superior oorlede is terwyl hy teen barbare geveg het. Aan haar moederskant was sy 'n direkte telg van Augustus self. Haar broer, Caligula, het 'n keiser geword en sy was die moeder van Nero. Sy het later met haar oom, Keiser Claudius, getrou. Ter ere van haar is haar geboorteplek tot Colonia Claudia Ara Agrippinensium herdoop, die huidige Keulen in Duitsland, waar sommige Romeinse mure van Colonia Claudia steeds staande is.

Verwysings

Kategorie:Romeinse militariste
Kategorie:Generaals
Kategorie:Mense in die 1ste eeu v.C.
Kategorie:Mense in die 1ste eeu
Kategorie:Geboortes in 15 v.C.
Kategorie:Sterftes in 19